**Michael Andrew "Mike" Fisher** (s. 5. kesäkuuta 1980 Peterborough, Ontario, Kanada) on kanadalainen jääkiekkoilija. Hänen pelipaikkansa on keskushyökkääjä ja hän pelaa Nashville Predatorsissa NHL:ssä. Hän siirtyi helmikuussa 2011 Nashville Predatorsiin. NHL-urallaan hän on lisäksi edustanut yli kymmenen kauden ajan Ottawa Senatorsia ja pelannut yhteensä yli 700 runkosarjaottelua.

Fisher ilmoitti elokuussa 2017 lopettavansa NHL-uransa. Hän palasi takaisin Nashville Predatorsin riveihin maaliskuussa 2018 tehtyään sopimuksen loppukaudeksi.

Ura
---

### Seurajoukkueissa

Fisher pelasi juniorijääkiekkoa kaudella 1996–1997 OPJHL-liigan Peterborough Beesissä. Vuosina 1997–1999 hän pelasi juniorijääkiekkoa OHL:n Sudbury Wolvesissa. Ottawa Senators varasi hänet NHL:n varaustilaisuuden 44. vuorolla kesäkuussa 1998. Fisher osallistui heti syyskuussa Ottawan harjoitusleirille ja tippui viimeisten joukosta Ottawan lopullisesta NHL-kokoonpanosta. Fisher jatkoikin kaudella 1998–1999 Sudburyssä juniorijääkiekkoilua ja teki kauden aikana 68 ottelussa 41 maalia ja 106 tehopistettä. Syksyllä 1999 hän selvitti tiensä Ottawan harjoitusleirillä joukkueen lopulliseen NHL-kokoonpanoon.

Fisherin ensimmäinen kausi Ottawassa alkoi hyvin: hän teki 32 ottelussa yhdeksän tehopistettä. Hyvin alkanut kausi loppui kuitenkin ennen aikojaan, kun Fisher loukkasi polvensa, eikä kyennyt enää pelaamaan loppukauden aikana. Toisella NHL-kaudellaan Fisher teki 60 ottelussa 19 tehopistettä. Fisher pelasi uransa alussa puolustavana hyökkääjänä. Ottawan seurajohto kuitenkin toivoi, että Fisher onnistuisi myös hyökkäävämmässä roolissa ja tekisi enemmän maaleja, etenkin kun seura oli myynyt Aleksei Jašinin kesällä 2001. Fisher teki kaudella 2001–2002 15 maalia, mutta pelasi vain 58 ottelua olkapäävamman vuoksi. Fisher pysyi kaudella 2002–2003 terveenä ja pelasi 74 ottelua runkosarjassa, mutta kaudella 2003–2004 hän pystyi pelaamaan vain 24 ottelua kyynärpäävamman vuoksi.

NHL:n työsulkukauden 2004–2005 Fisher pelasi Sveitsissä Nationalliga A:ssa EV Zugissa. NHL:n jatkettua kaudella 2005–2006 Fisher vakuutti ja teki 22 maalia sekä 44 pistettä. Hän auttoi Ottawan pudotuspeleihin, joissa joukkue kuitenkin hävisi Buffalo Sabresille itäisen konferenssien välierissä. Fisherin tehotilasto oli +23 runkosarjassa, ja hän sai Frank J. Selke Trophy -ehdokkuuden NHL:n parhaana puolustavana hyökkääjänä. Hän sijoittui äänestyksessä lopulta kolmanneksi Dallas Starsin Jere Lehtisen ja Carolina Hurricanesin Rod Brind'Amourin jälkeen.

Fisher teki kaudella 2006–2007 saman määrän maaleja kuin edelliselläkin kaudella, mutta rikkoi oman piste-ennätyksensä 48 pisteellä. Hän loukkasi polvensa joulukuussa 2006 New York Islandersia vastaan ja oli sivussa neljä viikkoa. Pudotuspeleissä Ottawa eteni vuoden 2007 Stanley Cup -finaaleihin, jossa joukkue hävisi Anaheim Ducksille viidessä ottelussa. Fisher teki pudotuspeleissä piste-ennätyksensä kymmenen pistettä 20 pelissä.

Kun Fisherillä oli yksi vuosi jäljellä sopimuksestaan, hän teki ennen kauden 2007–2008 alkua viiden vuoden ja 21 miljoonan dollarin jatkosopimuksen. Hän teki kaudella maaliennätyksensä, mutta häneltä jäivät pudotuspelit väliin viimeisessä runkosarjapelissä tulleen polvivamman vuoksi.

Hän sai uuden polvivamman kauden 2008–2009 puolivälissä. Kaudella 2009–2010 Fisher rikkoi kaikki piste-ennätyksensä tekemällä 25 maalia ja 53 pistettä. Fisher pelasi Ottawassa lopulta 11 kautta, sillä seura myi hänet Nashville Predatorsiin kesken kauden 2010–2011. Kausi oli sujunut huonosti sekä Ottawalta että Fisheriltä, joka oli tehnyt 55 ottelussa vain 14 maalia, ja hänen tehotilastonsa oli uran huonoin, –19. Ottawa sai Nashvillestä vaihdossa kaksi varausoikeutta: ensimmäisen kierroksen vuoron kesälle 2011 ja myöhemmin päätettävän toisen tai kolmannen kierroksen vuoron kesälle 2012.

### Maajoukkueura

Fisher on edustanut Kanadaa kaksissa jääkiekon MM-kilpailuissa, NHL:n työsulku-kaudella vuonna 2005 ja 2009. Kummastakin turnauksesta hän voitti hopeaa.

Yksityiselämä
-------------

Fisher on naimisissa countrymusiikin tähden Carrie Underwoodin kanssa. Pari avioitui heinäkuussa 2010.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 1996–1997 | Peterborough Petes | OPJHL | 51 | 26 | 30 | 56 | 56 | – | – | – | – | – |
| 1997–1998 | Sudbury Wolves | OHL | 66 | 24 | 25 | 49 | 64 | 9 | 2 | 2 | 4 | 13 |
| 1998–1999 | Sudbury Wolves | OHL | 66 | 41 | 65 | 106 | 55 | 4 | 2 | 1 | 3 | 4 |
| 1999–2000 | Ottawa Senators | NHL | 32 | 4 | 5 | 9 | 15 | – | – | – | – | – |
| 2000–2001 | Ottawa Senators | NHL | 60 | 7 | 12 | 19 | 46 | 4 | 0 | 1 | 1 | 4 |
| 2001–2002 | Ottawa Senators | NHL | 58 | 15 | 9 | 24 | 55 | 10 | 2 | 1 | 3 | 0 |
| 2002–2003 | Ottawa Senators | NHL | 74 | 18 | 20 | 38 | 54 | 18 | 2 | 2 | 4 | 16 |
| 2003–2004 | Ottawa Senators | NHL | 24 | 4 | 6 | 10 | 39 | 7 | 1 | 0 | 1 | 4 |
| 2004–2005 | EV Zug | NLA | 21 | 9 | 18 | 27 | 39 | 9 | 2 | 3 | 5 | 20 | MM | 9 | 0 | 1 | 1 | 4 |
| 2005–2006 | Ottawa Senators | NHL | 68 | 22 | 22 | 44 | 64 | 4 | 1 | 2 | 3 | 10 |
| 2006–2007 | Ottawa Senators | NHL | 68 | 22 | 26 | 48 | 41 | 20 | 5 | 5 | 10 | 24 |
| 2007–2008 | Ottawa Senators | NHL | 79 | 23 | 24 | 47 | 82 | – | – | – | – | – |
| 2008–2009 | Ottawa Senators | NHL | 78 | 13 | 19 | 32 | 66 | – | – | – | – | – | MM | 9 | 2 | 3 | 5 | 14 |
| 2009–2010 | Ottawa Senators | NHL | 79 | 25 | 28 | 53 | 59 | 6 | 2 | 3 | 5 | 6 |
| 2010–2011 | Ottawa Senators | NHL | 55 | 14 | 10 | 24 | 33 | – | – | – | – | – |
|  | Nashville Predators | NHL | 27 | 5 | 7 | 12 | 10 | 12 | 3 | 4 | 7 | 11 |
| 2011–2012 | Nashville Predators | NHL | 72 | 24 | 27 | 51 | 33 | 10 | 1 | 3 | 4 | 8 |
| 2012–2013 | Nashville Predators | NHL | 38 | 10 | 11 | 21 | 27 | – | – | – | – | – |
| 2013–2014 | Nashville Predators | NHL | 75 | 20 | 29 | 49 | 60 | – | – | – | – | – |
| 2014–2015 | Nashville Predators | NHL | 59 | 19 | 20 | 39 | 39 | 3 | 0 | 1 | 1 | 0 |
| 2015–2016 | Nashville Predators | NHL | 70 | 13 | 10 | 23 | 29 | 14 | 5 | 2 | 7 | 2 |
| 2016–2017 | Nashville Predators | NHL | 72 | 18 | 24 | 42 | 55 | 20 | 0 | 4 | 4 | 2 |
| 2017–2018 | Nashville Predators | NHL | 16 | 2 | 2 | 4 | 8 | 12 | 1 | 0 | 1 | 2 |
| 18 kautta | yhteensä | NHL | 1104 | 278 | 311 | 589 | 815 | 146 | 24 | 28 | 52 | 91 |
| 2 kautta | yhteensä | OHL | 132 | 65 | 90 | 155 | 119 | 13 | 4 | 3 | 7 | 17 |

Lähteet
-------

* Mike Fisher The Internet Hockey Databasessa (englanniksi)
* Mike Fisher (jääkiekkoilija) Legends of Hockey -sivustolla (englanniksi)

### Viitteet

1. ↑  HockeyDB
2. 1 2 3 4  Legends of Hockey
3. ↑  Thornton is NHL MVP *CBC Sports*.  22.6.2006. CBC. Viitattu 12.10.2010. (englanniksi)
4. ↑  Senators lose center Fisher with left knee injury *ESPN*.  28.12.2006. ESPN Internet Ventures. Viitattu 12.10.2010. (englanniksi)
5. 1 2  Mike Fisher *Eliteprospects.com*. Rogers Sportsnet. Viitattu 12.10.2010. (englanniksi)
6. ↑  Sens lock up Mike Fisher  17.9.2007. Canada.com. Viitattu 12.10.2010. (englanniksi)
7. ↑  Undermanned Sens look to surprise Pens
8. ↑  Slumping Senators lose Fisher, Neil to injuries *CBC Sports*.  19.11.2008. CBC. Viitattu 12.10.2010. (englanniksi)
9. 1 2  Cullen, Scott: Numbers Game: Predators Acquire Fisher *tsn.ca*.  10.2.2011. Viitattu 11.2.2011. (englanniksi)
10. ↑  Carrie Underwood Gets Married in Southern Style  10.7.2010. People. Viitattu 12.10.2010. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* VIAF

 |
|  |
| Kansalliset | 
* Yhdysvallat

 |

 |